Христо Смирненски
Оранжева победа

chitanka.info

Оранжева победа[0]

„Ето как народното доверие е расло прогресивно спрямо Земледелческия съюз.“

| 25. I. 1920 | 28. III. 1920 | 14. I. 1923
Пашмаклийски окръг | 0 | 4718 | 9143
Мастънлийски окръг | 0 | 6855 | 14289

(Вестн. „Победа“)

Победа ли не сме удържали?

Пак меншество ли сме били?

Я погледнете къмто Кърджали,

а погледнете в Мастънли!

Я, как е, а? Нали хареса ви,

нали вий виждате сами

грамадата от мазни фесове

и ярки шарени чалми?

В Тузлука мрачен и в Родопите

народа, братчета, е с нас!

В дългогодишните си опити

избра той най-добрата власт.

През дните славни на Пастухова[1]

широките бяха кале[2],

ала като купчинка пухова

цървула днес ги разпиле.

И жълтото народовластие

заби победния си флаг,

днес там народа в свойто щастие,

кога го бият, рита чак…

Победа ли не сме удържали,

пак меншество ли сме били?!

Я погледнете къмто Кърджали,

я погледнете в Мастънли.

[0] Публикация: — Маскарад. Седмично художествено-хумористично списание. София, г. I, бр. 9 от 28 януари 1923 г., с подпис: Нагел Смуглий.

Стихотворението е написано във връзка с изборите за окръжни съветници, проведени на 14 януари 1923 г. — Бел. Веска Иванова. Събрани съчинения, том 4. Български писател, 1979. ↑

[1] Дните славни на Пастухова — дните на жесток полицейски терор през 1919 г., когато министър на вътрешните работи и полицията е Кр. Пастухов. ↑

[2] Кале (тур.) — крепост, укрепление; преносно — неопоклатим. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.